Ġob jipprotesta quddiem Alla "Ħajjet il-bniedem mhix forsi xogħol bilfors fuq l-art? u għomru mhux bħal jiem il-ħaddiem mikri? Bħalma lsir jixxennaq għad-dell, u bħalma l-mikri jistenna l-ħlas, hekk xhur fiergħa kienu sehmi, u ljieli dwejjaq messew lili. Jekk nimtedd, ngħid: "Meta se nqum?" u meta nqum, ngħid: "Meta se jidlam?" u hekk nixba' nhewden sa ma jidlam. Laħmi ddewwed u mtela qxur, ġildi nqasmet u tnixxi l-marċa. Eħfef minn mekkuk għaddew jiemi, u bla tama ntemmu. Ftakar li ħajti buffura riħ, u għajnejja ma jerġgħux jaraw ir-risq. L-għajn li kienet tarani ma tilmaħnix iżjed, int twaħħal għajnejk fuqi u jien nispiċċa. Bħalma ddub sħaba u ma tidhirx aktar, hekk min jinżel fil-qabar ma jerġax jitla'; qatt iżjed ma jerġa' lejn daru, u daru ma tafux aktar. Għalhekk m'iniex se nżomm fommi sieket, irrid niżfoga mid-diqa ta' ruħi, ninfexx fit-tgemgim fl-imrar ta' ħajti. Jaqaw jien il-baħar jew il-mostru tal-qiegħ , biex int tqiegħed għassa fuqi? Jekk ngħid: 'Issa jserraħni friexi, is-sodda tnaqqasli l-krib tiegħi,' hemm int bil-ħolm tiġi taqtagħni u twaħħaxni bil-fantażmi. Għalhekk jagħżel it-tagħliq għonqi, nippreferi l-mewt għal għadmi. M'iniex se ngħix għal dejjem, ħallini, mela, għax jiemi buffura riħ. X'inhu l-bniedem biex int tagħti daqshekk kasu, twaqqaf ħsiebek fuqu, iżżuru kull filgħodu, u toqgħod tiflih kull waqt? Se twarrab ħarstek minn fuqi, għallinqas sakemm nibla' r-riq tiegħi? Jekk jiena dnibt, x'għamiltlek lilek, int li tgħarrex b'għajn miftuħa fuq il-bniedem? L-għala ħadtni b'mira tad-daqqiet tiegħek, l-għala jien ta' piż għalik? Ma tistax tagħder in-nuqqas tiegħi u tħalli għaddejja l-ħtija tiegħi? Għax jien ma ndumx ma nkun mimdud taħt l-art; Int tfittixni u jiena ma nkunx iżjed."